એક સાધુ જ્યારે પોતાના સમાજની વસતીને લઈને ચિંતા વ્યક્ત કરી વધુ સંતાનો પેદા કરવાની સલાહ આપે ત્યારે સ્વાભાવિક છે કે તેના પ્રત્યાઘાતો સમાજમાં પડે. વિમલસાગર સુરીજી મહારાજે સમાજ સામે વાસ્તવિકતાનો અરીસો ધરી દેતા તેમના સમર્થનમાં કેટલાક આગેવાનો ખૂલીને બહાર આવ્યા છે. એટલું જ નહીં એ વાત સાથે સંમત થયા છે કે જૈન સમાજની વસતી ઘટી રહી છે તે સ્થિતિ ખરેખર સમાજ માટે ચિંતાજનક છે તો કેટલાક સાધુ-સંતો જાહેરમાં હજુ આ વાતને સ્વીકારતા નથી. બીજી બાજુ સરકારની વસતીગણતરી મુજબ જૈનોની વસતીના આંકડા બહાર આવ્યા છે તે જોઈએ તો પારસીઓની જેમ જૈન સમાજ માટે ખૂબ ચોંકાવનારા છે.